# Enric Daniel i Ramona

Enric Daniel i Ramona (Barcelona, 2 de juliol de 1880 - ibídem, 4 de juny de 1963) fou un compositor de sarsueles. Visqué a París i a Argentina, i s'instal·là a Barcelona vers el 1924. També fou pintor i fotògraf.
Fou fill de Sebastià Daniel i Campalans, un ebenista de Benavent de Segrià, i de Josefa Ramona, de Barcelona, filla de pares desconeguts segons la inscripció del matrimoni. La inscripció de naixement d'Enric Daniel i Ramona indica com a segon cognom Escorsa, no pas Ramona, i la mare apareix amb el nom de Josefa Escorsa i Llibre. Posteriorment, el segon nom de la seva mare va passar a constituir el segon cognom del compositor. La inscripció del germà Baldomer (nascut el 21 de febrer de 1882) indica també els cognoms Daniel i Escorsa, però en una notícia de 1897 es donen els cognoms Daniel i Ramona com a fills de Sebastià Daniel i Campalans. És possible que Josefa Ramona fos apadrinada per Josep Escorsa i Semproniana Llibre, noms que apareixen en les inscripcions de naixements dels fills de Sebastià Daniel com a avis materns dels seus fills. Enric fou nebot del músic segrianenc Eusebi Daniel i Campalans.
Enric Daniel es va casar el 25 de març de 1912 amb la barcelonina Inés Escoda i Badia (1879-1964). La seva filla Teresa Daniel i Escoda (1913-2005) fou cantant i va ser escollida Miss Catalunya i Miss Espanya 1932. Teresa Daniel va estrenar com a cantant l'Ave Maria del seu pare el dia 14 de desembre de 1941, en el Foment Parroquial Corpus Christi de Barcelona.
El fons personal d'Enric Daniel es conserva a la Biblioteca de Catalunya.

## Obres

* Paca la telefonista o el poder está en la vista. Sainet en 2 actes. Llibret de Luis Fernández [García] de Sevilla i Anselmo [Cuadrado] Carreño. Estrenat al Teatro Fontalba de Madrid el 2 d'abril de 1930 i al Teatre Nou (Avinguda del Paral·lel) el 27 setembre de 1930
* La Virgen del bar [Atlantic Bar]. Sarsuela en 1 acte. Llibret de Víctor Mora i Alzinelles i Faustino Ochoa. Barcelona, desembre de 1930
* El corso. Sarsuela en 2 actes. Llibret de Pedro Muñoz Seca i de Pedro Pérez Fernández. Estrenada al Teatre Nou de Barcelona el 25 de setembre de 1931
* En tierra extraña. Sarsuela en 2 actes. Llibret: Anselmo Cuadrado Carreño i Luis Fernández García (Fernández de Sevilla). Estrenada al Teatre Poliorama de Barcelona. 1933
* La meva rosa no és per tu. Opereta bufa en tres actes i 9 quadres. Llibret d'Alfons Roure i Brugulat. Estrenada al Teatre Nou de Barcelona el 20 de març de 1937
* Siciliana. Sarsuela. Llibret de Manuel Fernández Palomero i Joan Pons Ferrer. Estrenada al Teatre Victòria (Barcelona) l'11 de novembre de 1939
* El patio de los liosos. Sainet en 2 actes. Llibret d'Anselmo Cuadrado Carreño i Pedro Llabrés Rubio. Estrenat al Teatre Nou de Barcelona pel febrer de 1941
* Una alumno de Apolo. Sarsuela en 1 acte. Llibret de Carmelo Gómez Garcia.
* La esclavitud. Sarsuela en 3 actes. Llibret de Carmelo Gómez García.

## Referències

* 1 2 Registre de Naixements de l'Ajuntament de Barcelona, any 1880, número de registre 3609.
* ↑ González Peña, María Luz «Daniel Ramona, Enrique». Diccionario de la Música Española e Hispanoamericana. Sociedad General de Autores y Editores [Madrid], 4, 1999, pàg. 357-358. ISSN: 84-8048-307-5.
* ↑ «Necrológicas». La Vanguardia, 05-06-1963, pàg. 32.
* ↑ «Enric Daniel i Ramona». Gran Enciclopèdia Catalana. Barcelona: Grup Enciclopèdia Catalana.
* ↑ Una notícia de La Publicidad de 1897 indicava que Sebastià Daniel i Campalans va desaparèixer sense deixar rastre "feia més de deu anys".
* ↑ Registre de Matrimonis de l'Ajuntament de Barcelona, 29 d'agost de 1876, número de registre 1923.
* ↑ Registre de Naixements de l'Ajuntament de Barcelona, any 1882, número de registre 1232.
* ↑ «Notas locales». La Vanguardia, 20-08-1897, pàg. 2.
* ↑ Registre de Matrimonis de l'Ajuntament de Barcelona, any 1912, número de registre 225.
* ↑ Inès Escoda va néixer a Barcelona el 10 d'abril de 1879 i va morir, també a Barcelona, el 20 de juliol de 1964, segons els Registres de Naixements i de Defuncions de l'Ajuntament de Barcelona.
* ↑ «Gran Festival organitzat per Institució Mutual Antituberculosa». Centre de Documentació de l'Orfeó Català, 09-06-1932. [Consulta: 3 juliol 2019].
* ↑ «Información musical - Barcelona». Ritmo, 01-01-1942, pàg. 17.

## Enllaços externs

* Fons Enric Daniel de la Biblioteca de Catalunya